Esimene asi, mida turist Indoneesias kogeb on taksojuhtide armaada, kellest esmajoones ei ole võimalik saada ei üle ega ümber, sest süsteem on lihtsalt nii   üles ehitatud. Kõige klassikalisem näide on lennujaamade terminalid, mis seisavad kõrvuti, aga loomulikult pole keegi selle peale ju tulnud, et neid reisija jaoks normaalselt omavahel ühendada. Seega on takso ainus võimalus saamaks ühest terminalist teise ja taksojuhid teavad juba  täpselt, kuidas turiste nöörida nii, et need aru ka ei saa mil kombel kott pähe tõmmatakse ja kaks tiiru köit veel ümber kaela pealekauba. Seetõttu on hea kammida reisifoorumeid juba aegsasti, et saada ettekujutus hindadest, mida oleks mõistlik ühel või teisel juhul maksta.